SPALI ผลงานนิวไฮทุกมิติ!
SPALI ประกาศงบปี 2565 เติบโตโดดเด่น ทำนิวไฮทั้งรายได้ กำไร และยอดโอนกรรมสิทธิ์ โดยมีกำไรสุทธิ 8,173 ล้านบาท
SPALI ประกาศงบปี 2565 เติบโตโดดเด่น ทำนิวไฮทั้งรายได้ กำไร และยอดโอนกรรมสิทธิ์ โดยมีกำไรสุทธิ 8,173 ล้านบาท
25 ก.พ. 2566

คุณค่าบริษัท
บริษัท ศุภาลัย จำกัด (มหาชน) หรือ SPALI ประกาศงบปี 2565 เติบโตโดดเด่น ทำนิวไฮทั้งรายได้ กำไร และยอดโอนกรรมสิทธิ์ โดยมีกำไรสุทธิ 8,173 ล้านบาท เพิ่มขึ้น 16% เมื่อเทียบกับปี 2564 ที่มีกำไรสุทธิ 7,070 ล้านบาท และมีรายได้รวมอยู่ที่ 35,500 ล้านบาท เพิ่มขึ้น 20% เมื่อเทียบกับปี 2564 ที่มีรายได้รวม 29,647 ล้านบาท
สาเหตุหลักมาจากรายได้จากการขายอสังหาริมทรัพย์เพิ่มขึ้น 18% อยู่ที่ 34,221 ล้านบาท โดยแบ่งเป็น รายได้จากการโอนกรรมสิทธิ์บ้านและทาวน์เฮ้าส์ 54% อีก 46% เป็นรายได้จากการโอนกรรมสิทธิ์อาคารชุด เป็นผลมาจากบริษัทมีโครงการอาคารชุดที่สร้างเสร็จและครบกำหนดโอนกรรมสิทธิ์ทั้งหมด 7 โครงการ โดยเริ่มทยอยโอนกรรมสิทธิ์ตั้งแต่ช่วงปลายไตรมาส 1/2565 ขณะที่ในปี 2564 บริษัทมีโครงการอาคารชุดที่สร้างเสร็จและครบกำหนดโอนกรรมสิทธิ์เพียง 4 โครงการ นอกจากนี้ยังสามารถโอนกรรมสิทธิ์โครงการแนวราบเพิ่มขึ้นจากยอดขายที่ขายได้เพิ่มขึ้น
ขณะที่ ยอดขาย (Presale) ในปี 2565 อยู่ที่ 32,433 ล้านบาท เพิ่มขึ้น 35% จากปีก่อนที่มียอดขาย 24,069 ล้านบาท เติบโต 116% จากปีก่อน และทะลุเป้าหมายยอดขายที่ตั้งไว้ตั้งแต่ต้นปี 28,000 ล้านบาท
สำหรับปี 2566 เป็นอีกปีที่ SPALI ประกาศรุกหนัก โดยเฉพาะโครงการแนวราบ ด้วยเป้าหมายจะมียอดขายโครงการแนวราบ 25,200 ล้านบาท เติบโตจากปี 2565 ที่ทำได้ 21,938 ล้านบาท โดยมีแผนเปิดตัวโครงการแนวราบใหม่รวม 34 โครงการ มูลค่าโครงการรวม 32,700 ล้านบาท นับเป็นการเปิดตัวโครงการแนวราบใหม่มากที่สุดในประวัติศาสตร์ของบริษัท
กลยุทธ์จะเน้นโครงการใหม่ในกรุงเทพฯ-ปริมณฑลและจังหวัดเมืองรองที่มีศักยภาพ ทั้งพระนครศรีอยุธยา ฉะเชิงเทรา ราชบุรี และนครปฐม รวม 21 โครงการใหม่ เน้นเจาะกลุ่มลูกค้ารุ่นใหม่ ผ่านบ้าน “Tropical Modern Series” ที่ชูจุดเด่นด้วยการออกแบบที่ทันสมัยสำหรับภูมิอากาศเขตร้อนชื้นแบบประเทศไทย เพื่อตอบสนองความต้องการลูกค้าอย่างต่อเนื่อง ทั้งในโครงการกรุงเทพฯ ปริมณฑล และจังหวัดใกล้เคียง 11 โครงการ รวมทั้งในจังหวัดต่าง ๆ ทั้งเชียงใหม่ ลำปาง ระยอง จันทบุรี ชลบุรี และนครศรีธรรมราช
ด้าน บล.ดาโอ คงประมาณการกำไรสุทธิปี 2566 ของ SPALI ไว้ที่ 7.2 พันล้านบาท ลดลง 12% จากปีก่อน โดยประเมินรายได้จากการขายอสังหาฯ ที่จะปรับตัวลดลงเป็น 3.3 หมื่นล้านบาท เนื่องจากในปี 2566 มีคอนโดฯ ใหม่เริ่มโอนเพียง 2 โครงการ จากปี 2565 ที่มีมากถึง 7 โครงการ ขณะที่ประเมินสัดส่วนรายได้แนวราบจะเพิ่มเป็นมากกว่า 60% จากปี 2565 ที่ราว 50% ส่งผลให้อัตรากำไรขั้นต้น (GPM) จะลดลงเป็น 38.4% จากปี 2565 ที่ 38.9% ขณะที่ส่วนแบ่งกำไรจากบริษัทร่วมในออสเตรเลียจะทรงตัวอยู่ที่ราว 350-390 ล้านบาท
สำหรับการประเมินมูลค่า (Valuation) ปัจจุบันราคาหุ้น SPALI ซื้อขายกันที่ P/E ระดับ 5.59 เท่า เทียบกับ P/E ตลาดโดยรวมที่ระดับ 19.06 เท่า ถือว่าราคาซื้อขายต่ำกว่าตลาดหลายเท่าตัว เช่นเดียวกับ P/BV ที่ระดับ 1.03 เท่า ถือว่าต่ำกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.64 เท่า โดยมีราคาเป้าหมายเฉลี่ยที่ 27.80 บาท จากราคาต่ำสุด 25.00 บาท และราคาสูงสุด 30.90 บาท